DA Den Europæiske Unions Tidende C 258/5

Høringskonsulentens endelige rapport (1)

Opstrømsgasforsyninger i Central- og Østeuropa

(AT.39816)

(2018/C 258/06)

(1) Udkastet til afgørelsen om tilsagn i henhold til artikel 9, stk. 1, i Rådets forordning (EF) nr. 1/2003 (2) er rettet til det børsnoterede aktieselskab Gazprom og dets helejede datterselskab Gazprom export LLC (samlet kaldet »Gazprom«).

(2) Efter en ex officio-undersøgelse, der blev påbegyndt den 27. september 2011, indledte Kommissionen en sag imod Gazprom den 31. august 2012 vedrørende mistanke om konkurrencebegrænsende praksisser i forbindelse med opstrømsgasforsyninger i otte lande i Central- og Østeuropa.

(3) I klagepunktsmeddelelsen af 22. april 2015 kom Kommissionen frem til den foreløbige konklusion, at Gazprom havde overtrådt artikel 102 i TEUF og artikel 54 i EØS-aftalen ved at misbruge sin dominerende markedsposition i Bulgarien, Tjekkiet, Estland, Ungarn, Letland, Litauen, Polen og Slovakiet til opstrømsengrosforsyning af naturgas af producenter og eksportører til importører og grossister.

(4) Gazprom fik adgang til Kommissionens sagsakter den 8. maj og 17. juni 2015 og indgav sit svar på klagepunktsmeddelelsen den 28. september 2015, hvor den anfægtede Kommissionens foreløbige vurdering og bad om en mundtlig høring.

(5) Den mundtlige høring fandt sted den 15. december 2015.

(6) Den 14. februar 2017 afgav Gazprom tilsagn (»de indledende tilsagn«), mens den fortsatte med at anfægte Kommissionens foreløbige vurdering i klagepunktsmeddelelsen.

(7) Den 16. marts 2017 offentliggjorde Kommissionen en meddelelse i henhold til artikel 27, stk. 4, i Rådets forordning (EF) nr. 1/2003, hvori den opsummerede sagen og de indledende tilsagn og opfordrede tredjeparter til at indgive deres bemærkninger senest syv uger efter offentliggørelsen.

(8) Kommissionen modtog 44 sæt bemærkninger. Kommissionen informerede Gazprom om de modtagne bemærkninger, og i lyset af disse indgav Gazprom sine reviderede tilsagn (»tilsagnene«) den 15. marts 2018.

(9) Kommissionen er nu nået frem til den konklusion, at denne sag, i lyset af tilsagnene, bør afsluttes.

(10) Jeg har ikke modtaget nogen anmodninger eller klager angående de foreslåede tilsagn (3).

(11) I overensstemmelse med artikel 16 i afgørelse 2011/695/EU har jeg undersøgt, om afgørelsesudkastet udelukkende omhandler klagepunkter, hvortil Gazprom har haft lejlighed til at fremsætte deres bemærkninger, hvilket jeg finder er tilfældet.

(12) På denne baggrund finder jeg, at alle Gazproms processuelle rettigheder er blevet overholdt.

Bruxelles, den 2. maj 2018. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EUT L 1 af 4.1.2003, s. 1) (»forordning nr. 1/2003«).

(3) I henhold til artikel 15, stk. 1, i afgørelse 2011/695/EU kan parter, som under proceduren tilbyder at afgive tilsagn efter artikel 9 i forordning (EF) nr. 1/2003, på et hvilket som helst tidspunkt under sagsbehandlingen henvende sig til høringskonsulenten for at sikre sig, at de på effektiv vis kan udøve deres proceduremæssige rettigheder.